Manipularea în general, dar, cu deosebire manipularea emoţională este un semn evident că trebuie să întrerupi orice contact şi orice relaţie cu o anumită persoană, deoarece, devine tot mai important şi chiar se dovedeşte fundamental să recunoaştem când o relaţie ne face rău, răspândind în jurul nostru o energie negativă şi un fel de imaginaţie demonică, în loc să ne îmbogăţească sufleteşte, ca să avem curajul de a lua deciziile necesare pentru a ne proteja sănătatea mentală şi emoţională care echilibrează statusul nostru social. Pentru aceasta, e bine şi chiar foarte necesar ca să cunoaştem unele semne care ne arată că ar trebui să încheiem orice contact cu o persoană, chiar dacă este un membru al familiei, un prieten sau o rudă apropiată, chiar un interlocutor în planul dialogului social, pentru că în acest context, putem vorbi despre manipularea emoţională constantă sau manipularea constant emoţională, atunci când observi că eşti pus sub «semnul întrebării» în ceea ce priveşte propria realitate, prin sentimente şi alegeri trucate, iar, aceasta, ar putea însemna o relaţie dezechilibrată şi foarte dăunătoare pentru starea psihică şi fizică. Atunci când eşti într-o relaţie cu o persoană manipulatoare în plan emoţional, ai putea percepe o constantă punere în discuţie a realităţii tale ca om, ca persoană, ca fiinţă cu un anumit status şi rol social, iar, aceasta se manifestă prin distorsionarea sau prin negarea experienţelor tale de viaţă şi mai ales prin manipularea percepţiilor vieţii tale cotidiene. Persoana care încercă să te convingă că opiniile sau sentimentele tale nu sunt valide sau că deciziile tale sunt greşite, chiar dacă nu este adevărat, poate fi considerată una toxică şi dăunătoare în viaţa ta, deoarece o astfel de persoană este marcată de invidie şi de sentimentul unui complex al inferiorităţii!
Manipularea emoţională „Este, pur și simplu, un joc de putere”!
Manipularea emoţională constantă şi repetată, aproape intempestiv, te-ar putea determina să-ţi pui la îndoială propriile sentimente şi gânduri, deoarece persoana manipulatoare încearcă să submineze încrederea în tine însuţi sau în tine însăţi, fiindcă ar putea face acest lucru prin «tehnici», cum ar fi: vinovăţia permanentă, culpabilitatatea inventată, intimidarea sau frica de anumite lipsuri, până la frica de moarte, inducând îndoieli cu privire la concepţiile şi valorile tale care te afirmă şi te identifică în plan personal, pentru a te proiecta în plan social! Această manipulare constant emoţională, ar putea genera un dezechilibru în relaţie, făcându-te să te simţi epuizat în plan emoţional, pentru că ar putea să te determine să-ţi subordonezi în mod constant nevoile şi trebuinţele proprii, compromiţând starea ta emoţională şi încrederea în tine însuţi! Un semn evident de manipulare emoțională este atunci când celălalt joacă perfect rolul de victimă şi se autovictimizează, astfel că unii sunt atât de abili în acest sens, încât nici nu-ți dai seama de situaţia reală! Manipularea emoțională are loc atunci când o persoană cu care interacționezi constant încearcă să-ți folosească emoțiile pentru a obține ceea ce își dorește, pentru că: „Este, pur și simplu, un joc de putere”, aşa cum afirmă psihanalistul dr. Robin Stern, co-fondator și director asociat al «Centrului Yale pentru Inteligență Emoțională, pentru The Healthy», iar, scopul rămâne acela să te controleze! Manipularea emoțională se poate manifesta în relațiile intime, chiar şi romantice, în cadrul familiei, la locul de muncă și aproape în orice situație interpersonală, pentru că devine de-a dreptul incredibil modul în care situaţiile de manipulare emoţională se transformă în veritabile traume fizice şi psihice! Manipularea emoțională este mai întotdeauna o tactică subtilă și insidioasă folosită de către indivizi pentru a controla și influența gândurile, sentimentele și comportamentele celorlalți oameni, prieteni, cunoştinţe sau «populime» electorală, cum ar spune Adrian Năstase! Aceasta se bazează pe manevre strategice demagogice, deschise, «overt» sau ascunse cu dibăcie, «covert», care au drept scop exploatarea şi specularea emoțiilor, îndepărtarea de credinţa în Dumnezeu, încurajarea dependenței de bunurile materiale și menținerea dinamicii puterii de cumpărare a minţilor oamenilor. Coordonatorii propagandei mincinoase explorează natura manipulării emoționale, diferitele sale manifestări și impactul de durată pe care îl poate avea asupra vieții de zi cu zi a oamenilor! În acest fel, manipularea emoțională este o formă de abuz psihologic ce se bazează pe tactici menite să exploateze vulnerabilitățile și să erodeze sentimentul de autoapreciere al victimei manipulării, mai ales că manipulatorul utilizează strategii subtile și adesea înșelătoare pentru a influența și controla emoțiile, deciziile și reacţiile imediate ale oamenilor! Aceasta poate include culpabilizarea cu orice preţ, denaturarea faptelor prin jocuri ale minții și utilizarea șantajului emoțional.
Manipulatorii pot folosi culpabilizarea, «gaslighting»-ul, invalidarea emoțională sau alte strategii înșelătoare
E foarte important să facem o distincţie între inflenţa sănătoasă şi tacticile de manipulare, deoarece, în relațiile intime, influența sănătoasă și tacticile de manipulare sunt distincte în ceea ce privește intențiile, metodele folosite și rezultatele obţinute! Cu o minte lucidă, putem constata că influența sănătoasă a manipulării emoţionale implică o comunicare deschisă, un fel de respect reciproc și chiar un fel de considerație autentică pentru bunăstarea generală, deoarece se caracterizează prin transparență, colaborare sinceră și un angajament comun pentru creștere și satisfacție reciprocă. În schimb, tacticile de manipulare emoţională implică înșelăciunea, constrângerea și exploatarea dezechilibrelor de putere, iar, aceste tactici sunt adesea determinate de interesul propriu, de controlul sau de dorința de a obține avantaje pe seama celorlalţi! Manipulatorii pot folosi culpabilizarea, «gaslighting»-ul, invalidarea emoțională sau alte strategii înșelătoare pentru a exercita controlul și a submina autonomia cetăţeanului obişnuit. În final, dincolo de aspectele sociale evidente, să ne străduim să explicăm şi modul cum identificăm dacă suntem manipulați în cuplu prin șantaj emoțional, aşa cum am mai spus, prin manipularea fricii partenerului, a obligațiilor acestuia și a sentimentului de vină mai mult sau mai puţin întemeiată! În cuplu, se ajunge la un șantaj emoțional, atunci când există multă nesiguranță față de noi înșine și de partener, mai ales că şantajul emoţional, ca formă de manipulare emoţională, poate să creeze iluzia controlului asupra celuilalt și asupra relației de cuplu. Deci, şantajul emoţional este nesănătos și inhibă viața cuplului, de aceea este important să îl identificăm și să-l îndepărtăm cu orice preţ! Relația de cuplu este una dintre cele mai importante relații din viața noastră, mai ales că alături de partenerul potrivit, avem șansa de a ne împlini nevoile, de a ne descoperi și dezvolta pe noi înșine și de a ne construi planurile de viitor împreună. Din păcate, se întâmplă, însă, ca doi parteneri să se regăsească în situații în care să realizeze că nu au aceleași priorități sau obiective, așa încât sunt necesare discuțiile de clarificare și eventual, compromisurile inerente. Situațiile în care cei doi parteneri nu gândesc la fel sunt absolut firești, însă nu toți oamenii sunt pregătiți ca să aibă discuții relaxate de clarificare! Asumarea propriei opinii în fața partenerului de cuplu, împreună cu intenția de a păstra relația apropiată, dincolo de opiniile diferite, presupune abordarea unui dialog cald și asertiv, în care ne etalăm şi propria vulnerabilitate. În situația în care un partener ajunge la șantaj emoțional, propria vulnerabilitate este ascunsă, iar decizia despre ceea ce este mai bine de făcut în cuplu este luată în privat de partenerul care, prin acest comportament, decide să îşi exercite controlul asupra celuilat. Psihoterapeutul american Susan Forward este cea care a popularizat termenul de șantaj emoțional (sentimental), ca o manipulare emoţională, considerând că acesta implică manipularea fricii partenerului, a obligațiilor lui și a sentimentului de vină, prin lucrarea ei: «Şantajul sentimental – Când oamenii din viaţa ta folosesc frica, obligaţia şi sentimentul de vină pentru a te manipula», tocmai ca o dovadă că manipularea emoţională presupune ascunderea adevăratelor motive de către partener, înșelarea încrederii acestuia și asumarea unei poziții de control și superioritate. Practic, un individ se folosește de implicarea emoțională a celuilalt pentru a-l determina să facă anumite alegeri care să-i servească în mod direct, şi chiar dacă acest comportament poate fi determinat de o încredere foarte mare în sine și în propriile păreri, felul în care cealaltă persoană este tratată potenţează nuanța desconsiderării!
HRISTOS A ÎNVIAT! ADEVĂRAT A ÎNVIAT!
Profesor dr. Vasile GOGONEA